b'\n_START_ARTICLE_\nHMS Aberdeen\n_START_SECTION_\nPalvelus\n_START_PARAGRAPH_\nHMS Aberdeen liitettiin 15. syyskuuta 1936 palvelukseen otettaessa Portlandiin koulutukseen, jonka kuluessa se vieraili Aberdeenissa. Alus siirrettiin koulutuksen p\xc3\xa4\xc3\xa4tytty\xc3\xa4 V\xc3\xa4limeren laivastoon Maltalle, jonne se saapui 5. marraskuuta. Alus purjehti laajasti V\xc3\xa4limerell\xc3\xa4, kunnes se toukokuussa 1937 palasi Portsmouthiin kruunajaisten yhteydess\xc3\xa4 pidett\xc3\xa4v\xc3\xa4\xc3\xa4n laivastokatselmukseen. Lyhyehk\xc3\xb6n Devonportissa vietetyn loman j\xc3\xa4lkeen alus palasi V\xc3\xa4limerelle lippulaivaksi, kunnes se siirrettiin helmikuussa 1938 huollettavaksi kuudeksi viikoksi Maltalle._NEWLINE_Alus joutui kuukaudeksi huoltoon seuraavan kerran jo elokuussa, mik\xc3\xa4 keskeytyi M\xc3\xbcnchenin kriisin vuoksi. Alus m\xc3\xa4\xc3\xa4r\xc3\xa4ttiin Suezille, jossa se sijoitettiin vartioalukseksi. Kriisin p\xc3\xa4\xc3\xa4tytty\xc3\xa4 se palasi lokakuun puolessav\xc3\xa4liss\xc3\xa4 Maltalle normaalipalvelukseensa. Alusken vieraillessa maaliskuussa 1939 St. Tropezissa sen per\xc3\xa4sin juuttui ja se ajautui maihin. Onneksi alueella oli mutapohja ja alus ei k\xc3\xa4rsinyt merkitt\xc3\xa4vi\xc3\xa4 vaurioita, mutta se oli kuitenkin telakalla huhtikuun lopun. Telakalla olon aikana aluksen uudelleen varustamisesta p\xc3\xa4\xc3\xa4tettiin, mink\xc3\xa4 vuoksi aluksen ilmatorjuntaa lis\xc3\xa4ttiin asentamalla X-tornin paikalle yksiputkinen nelj\xc3\xa4n tuuman ilmatorjuntatykki._NEWLINE_Toisen maailmansodan syttyess\xc3\xa4 alus m\xc3\xa4\xc3\xa4r\xc3\xa4ttiin 3. syyskuuta 1939 palaamaan Britteinsaarille, jossa se sijoitettiin Kanaalin saattuepalvelukseen. Alus liitettiin Ranskan antauduttua lokakuussa 1. saattajaviirik\xc3\xb6n mukana L\xc3\xa4ntisen reitin alaisuuteen._NEWLINE_Yksi aluksen nelituumaisista korvattiin Hedgehog-sukellusveneentorjuntaheittimell\xc3\xa4 1943._NEWLINE_Sodan p\xc3\xa4\xc3\xa4tytty\xc3\xa4 alus palveli Freetownissa partiointi ja lentopelastusteht\xc3\xa4viss\xc3\xa4. Se m\xc3\xa4\xc3\xa4r\xc3\xa4ttiin hein\xc3\xa4kuussa reserviin Gibraltarille. Alus saapui elokuussa Gibraltarille, jossa se sijoitettiin ankkuripaikalle reserviin._NEWLINE_HMS Aberdeen sijoitettiin poistolistalle vuoden 1946 lopulla. Alus hinattiin Devonportiin, jossa se myytiin 16. joulukuuta 1948 BISCOlle. Alus saapui 19. tammikuuta 1949 T. W. Wardille Hayleen romutettavaksi.'